DA Den Europæiske Unions Tidende C 99/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 99/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»SALE MARINO DI TRAPANI«

EF-Nr.: IT-PGI-0005-0892-09.09.2011

BGB ( X ) BOB ( )

1. Betegnelse:

»Sale Marino di Trapani«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.8. — Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1:

Den beskyttede geografiske betegnelse »Sale Marino di Trapani« betegner havsalt udvundet fra salthaverne, dvs. de store flade bassiner, i Trapani, Paceco og Marsala, som ligger inden for det i punkt 4 afgrænsede område.

I nedenstående tabel er angivet de kemiske referenceværdier for »Sale Marino di Trapani«.

Referenceværdi Måleenhed »Sale Marino di Trapani« Uopløselig rest % < 0,2 Restvandindhold % < 8 Natriumchlorid (af tørstoffet) % > 97,0 Magnesium % < 0,70 Kalium % < 0,30 Calcium % < 0,40 Sulfater % < 1,5 Jern mg/kg (ppm) < 20 Bly mg/kg (ppm) < 1,5 Zink mg/kg (ppm) < 1 Kobber mg/kg (ppm) < 1 Chrom mg/kg (ppm) < 0,15 Kviksølv mg/kg (ppm) < 0,05 Cadmium mg/kg (ppm) < 0,15 Arsenik mg/kg (ppm) < 0,1 Jod mg/kg (ppm) > 0,70

De analytiske bestemmelser skal foretages efter de metoder, som er angivet i standarden STAN 150-1985 i Codex Alimentarius.

Derudover skal »Sale Marino di Trapani« udvise følgende kemisk-fysiske egenskaber:

farve: hvid

faste krystaller

blandet kornstørrelse

ingen tilsætningsstoffer, blegemidler, konserveringsmidler og/eller antiklumpningsmidler.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted inden for det afgrænsede geografiske område:

Alle trin i produktionen af »Sale Marino di Trapani« fra udvindingen i salthaverne, til opsamling og bearbejdning af saltet skal finde sted inden for det afgrænsede geografiske område, der er angivet i punkt 4.

Bearbejdningsprocessen kan omfatte ét eller flere af følgende trin:

— vaskning i modstrøm med saltmættet vand fra salthavernes bassiner i samme produktionsområde

— centrifugering

— mekanisk formaling i kværne af lokalt stenmateriale (traditionelle vindmøller) eller i valsemøller af rustfrit stål

— tørring i fluid bed-ovne ved temperaturer på under 250 °C

— mekanisk sigtning med henblik på udvælgelse af fastlagte kornstørrelser.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

»Sale Marino di Trapani« markedsføres i pakninger beregnet til levnedsmiddelbrug, der er forseglet med garantimærke, à 1 000 kg, 25 kg, 10 kg, 5 kg, 2 kg, 1 kg, 750 g, 500 g, 250 g, 120 g og 100 g.

Foruden EU-logoet for beskyttet geografisk betegnelse skal forpakning og emballage være mærket med betegnelsen »IGP — Sale Marino di Trapani«, der skal fremstå med tydelige og læsbare blokbogstaver og i en kontrasterende farve til etikettens farve, så den tydeligt adskiller sig fra de øvrige betegnelser på etiketten.

4. Præcis afgrænsning af det geografiske område:

Det geografiske produktionsområde for den beskyttede geografiske betegnelse »Sale Marino di Trapani« omfatter kommunerne Trapani, Paceco og Marsala (i provinsen Trapani). Området omfatter nærmere bestemt salthaverne langs kyststrækningen, der benævnes »Via del Sale« (saltvejen), som mod syd afgrænses af byen Marsala, mod nord af byen Trapani og mod vest af Middelhavet (inklusive øgruppen Isole dello Stagnone di Marsala, dvs. Isola Grande, Isola di Mothia og Isola Santa Maria) og mod øst af hovedvej 115 (strada statale 115).

5. Tilknytning til det geografiske område:

5.1. Det geografiske områdes egenart:

»Sale Marino di Trapani« udvindes i salthaver i Trapani, Paceco og Marsala. Salthaverne får deres meget rene vand fra det marine naturreservat ved De Ægadiske Øer, der ligger lige ud for den kyststrækning, hvor alle bassiner til produktionen af »Sale Marino di Trapani« ligger. Som følge af områdets orografiske forhold med meget lavtliggende kystområder, der undertiden er beliggende under vandspejlet, og jordernes store uigennemtrængelighed, gør, at området er særlig velegnet til udvinding af havsalt, fordi det her er muligt at sikre en effektiv og rentabel etablering og drift af produktionsanlæggene. Derudover sørger produktionsområdets geografiske beliggenhed med den ubetydelige tilførsel af ferskvand og stærke havvstrømme for et konstant saltindhold og en rigelige tilførsel af frisk havvand.

5.2. Produktets egenart:

»Sale Marino di Trapani« er et rent naturprodukt uden tilsætningsstoffer, blegemidler, konserveringsmidler eller antiklumpningsmidler, der af den italienske og europæiske konservesindustri er højt skattet på grund af sin renhed.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn for (BGB):

»Sale Marino di Trapani« er et produkt, der længe har nydt anseelse i Italien og på internationalt plan, både kommercielt og blandt forbrugerne. Historiske optegnelser om markedsføringen af »Sale Marino di Trapani« vidner om en lang tradition for udvinding og opsamling. Handelen med produktet er ca. 3 000 år gammel og kan føres tilbage til den tid, hvor fønikierne opbyggede deres økonomi omkring »det hvide guld«. Det første egentlige vidnesbyrd om en salthave i Trapani stammer fra den arabiske geograf Al-Abu 'Abd Allah Muhammad, bedre kendt under navnet Idrisi eller Edrisi. I sin bog »Libro per lo svago di chi ama percorrere le regioni«, der er skrevet til den normanniske konge Roger II i 1154, beretter han om salthavernes tilstedeværelse lige uden for Trapanis byport. I århundreder har salthaverne været et visitkort, som har gjort Trapani kendt i hele Europa. Salthaverne har været en stolthed for området, som takket været et gunstigt klima med megen sol, kraftige vinde og beskedne nedbørsmængder er naturligt tilpasset saltudvinding.

Statistiske og handelsmæssige oplysninger (Mondini 1999) bekræfter den anseelse, som »Sale Marino di Trapani« nød i 1500- og 1600-tallet. Efter 1572 og tyrkernes erobring af Cypern valgte Republikken Venedig og hertugdømmet Milano at gøre Trapani til forsyningsmarked i stedet for de mere nærliggende byer Barletta og Valona.

»Sale Marino di Trapani« har fastholdt sin anseelse frem til vore dage, og efter oprettelsen af »Riserva Naturale Orientata Isole dello Stagnone« og »Riserva Naturale Orientata delle Saline di Trapani e Paceco«, er anseelsen vokset. Samtidig med oprettelsen af de to naturreserver er efterspørgslen efter »Sale Marino di Trapani« til stadighed steget. Dette tilskrives ikke kun produktets iboende kvalitet, men også det billede, man har af det område, hvor det kommer fra, dvs. et område som er genstand for overvågning og særlig beskyttelse af miljøet. Det er ikke tilfældigt, at visse producenter af højt forædlede produkter, som f.eks. store skinkeproducenter i Emilia Romagna, mejerier i Ragusa samt konservesforetagender på Sicilien og i Campania vælger at anvende »Sale Marino di Trapani« i sine produktionsprocesser. De vælger den på grund af saltets renhed, en egenskab ved produktet, som allerede i begyndelsen af 1900-tallet værdsattes højt af den nordeuropæiske fiskekonservesindustri.

Denne anseelse er især blevet understreget i international sammenhæng ved at den tildeltes guldmedalje i forbindelse med den internationale udstilling for Medicin og Hygiejne i Buenos Aires i 1910.

Som bevis på den store opmærksomhed, der er om produktionsområdet, bemærkes det, at »Via del Sale«, der udgøres af kyststrækningen mellem Trapani i nord og Marsala i syd, der afgrænser produktionsområdet og i sit forløb også gennemskærer Pacecos byområde, i 1995 blev indstillet som Italiens kandidat til Den Europæiske Turisme- og Miljøpris, der støttes af Den Europæiske Union.

Henvisning til offentliggørelsen af varespecifikationen:

De italienske myndigheder har indledt den nationale indsigelsesprocedure med offentliggørelse af forslaget om anerkendelse af den beskyttede geografiske betegnelse »Sale Marino di Trapani« i Gazzetta Ufficiale (det italienske statstidende) nr. 163 af 15. juli 2011.

Den konsoliderede udgave af produktionsspecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

direkte på Ministero delle politiche agricole alimentari e forestali's websted (http://www.politicheagricole.it) ved at klikke på »Prodotti di Qualità« (øverst til højre på skærmen) og derefter på »Disciplinari di Produzione all’esame dell’UE«.

(1) EUT L 93 af 31.3.2006, s. 12.